Document ID: 32013D0762

KOMISIJOS ĮGYVENDINIMO SPRENDIMAS
2013 m. gruodžio 9 d.
dėl papildomos finansinės paramos valstybių narių žvejybos kontrolės programoms įgyvendinti 2013 metais
(pranešta dokumentu Nr. C(2013) 8576)
(Tekstas autentiškas tik anglų, bulgarų, danų, estų, graikų, ispanų, italų, kroatų, latvių, lenkų, lietuvių, maltiečių, olandų, portugalų, prancūzų, rumunų, suomių ir švedų kalbomis)
(2013/762/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. gegužės 22 d. Tarybos reglamentą (EB) Nr. 861/2006, nustatantį Bendrijos finansines priemones, skirtas bendrai žuvininkystės politikai ir jūrų teisei įgyvendinti (1), ypač į jo 21 straipsnį,
kadangi:
(1)
remdamasi valstybių narių pagal 2013 m. žuvininkystės kontrolės programas pateiktais prašymais suteikti Sąjungos bendrą finansavimą, Komisija priėmė 2013 m. liepos 10 d. Įgyvendinimo sprendimą 2013/410/ES dėl Sąjungos finansinės paramos valstybių narių žvejybos kontrolės programoms įgyvendinti 2013 metais (2), pagal kurį liko nepanaudotų 2013 m. biudžeto lėšų;
(2)
tą nepanaudotą 2013 m. biudžeto dalį dabar reikėtų paskirstyti nauju sprendimu;
(3)
vadovaujantis Reglamento (EB) Nr. 861/2006 21 straipsnio 2 dalimi valstybių narių buvo paprašyta pateikti programas, susijusias su papildomu finansavimu 2013 m. birželio 7 d. Komisijos rašte valstybėms narėms nustatytose prioritetinėse srityse, t. y. projektais, kuriais siekiama valstybėse narėse pritaikyti Elektroninio duomenų registravimo ir perdavimo sistemas (EDRPS), kad būtų atsižvelgta į būsimą įpareigojimą iškrauti visas sužvejotas žuvis, įskaitant valstybių narių duomenų bazių pritaikymą, EDRPS sistemų sąveikumą, variklio galios matavimą ir žuvininkystės produktų atsekamumą. Reikalavimai, kurių turi laikytis į atsekamumo projektus investuojantys ūkio subjektai ir (arba) valstybės narės, nustatyti 2012 m. gegužės 14 d. Komisijos rašte valstybėms narėms.
(4)
tuo remiantis ir atsižvelgiant į biudžeto apribojimus, pagal programas pateiktos paraiškos suteikti Sąjungos finansinę paramą veiksmams, tokiems kaip mokymas ir iniciatyvos, kuriomis siekiama informuoti apie bendros žuvininkystės politikos taisykles, buvo atmestos, nes jos nėra priskiriamos pirmiau nurodytoms prioritetinėms sritims. Dėl biudžeto apribojimų Komisijos nurodytose prioritetinėse srityse galėjo būti finansuojami ne visi programose numatyti projektai. Komisija turėjo atrinkti projektus, kurie bus bendrai finansuojami, remdamasi jų atitikties nustatytiems prioritetams vertinimu.
(5)
svarbu užtikrinti, kad atsekamumo projektai būtų parengti pagal tarptautiniu mastu pripažintus standartus, kaip reikalaujama pagal Komisijos įgyvendinimo reglamento (ES) Nr. 404/2011 (3) 67 straipsnio 8 dalį.
(6)
buvo įvertinta Sąjungos finansinės paramos paraiškų atitiktis 2007 m. balandžio 11 d. Komisijos reglamente (EB) Nr. 391/2007, nustatančiame išsamias Tarybos reglamento (EB) Nr. 861/2006 įgyvendinimo taisykles dėl valstybių narių išlaidų, patirtų įgyvendinant bendrajai žuvininkystės politikai taikomas stebėsenos ir kontrolės sistemas (4), išdėstytoms taisyklėms;
(7)
laikantis Reglamento (EB) Nr. 861/2006 15 straipsnyje nustatytų ribų tikslinga nustatyti Sąjungos finansinės paramos didžiausią dydį bei normą ir sąlygas, kuriomis tokia parama gali būti skiriama.
(8)
siekiant skatinti investuoti į Komisijos nustatytų prioritetinių veiksmų įgyvendinimą ir atsižvelgiant į neigiamą finansų krizės poveikį valstybių narių biudžetams, su pirmiau nurodytomis prioritetinėmis sritimis susijusioms išlaidoms padengti turėtų būti taikoma didelė bendro finansavimo norma, laikantis Reglamento (EB) Nr. 861/2006 15 straipsnyje nustatytų ribų;
(9)
kad parama galėtų būti skiriama, remiantis šiuo sprendimu bendrai finansuojami projektai turėtų atitikti visas atitinkamas Sąjungos teisės aktų nuostatas, ypač Įgyvendinimo reglamentą (ES) Nr. 404/2011;
(10)
šiame sprendime nustatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Dalykas
Šiuo sprendimu nustatomas papildomos Sąjungos finansinės paramos, skirtos valstybių narių išlaidoms, patirtoms 2013 m. diegiant bendros žuvininkystės politikos (BŽP) stebėsenos ir kontrolės sistemas, padengti, kaip nurodyta Reglamento (EB) Nr. 861/2006 8 straipsnio 1 dalies a punkte, dydis. Jame nustatoma Sąjungos finansinės paramos suma kiekvienai valstybei narei, Sąjungos finansinės paramos norma ir sąlygos, kuriomis ši parama gali būti skiriama.
2 straipsnis
Neįvykdytų įsipareigojimų klausimo sprendimas
Atitinkamos valstybės narės iki 2017 m. birželio 30 d. sumoka visas sumas, kurias prašoma kompensuoti. Po tos dienos valstybių narių sumokėtos sumos nekompensuojamos. Su šiuo sprendimu susiję nepanaudoti biudžeto asignavimai panaikinami ne vėliau kaip iki 2018 m. gruodžio 31 d.
3 straipsnis
Naujos technologijos ir IT tinklai
1. Naujų technologijų diegimo ir IT tinklų įrengimo siekiant užtikrinti veiksmingą ir saugų su žuvininkystės veiklos stebėsena, kontrole ir priežiūra susijusių duomenų rinkimą ir tvarkymą išlaidoms, patirtoms įgyvendinant I priede nurodytus projektus, padengti gali būti skiriama 90 % reikalavimus atitinkančių išlaidų sudaranti finansinė parama, laikantis tame priede nustatytų ribų.
2. Atsekamumo projektams skiriama ES parama neviršija 1 000 000 EUR valstybės narės valdžios institucijų investicijų atveju ir 250 000 EUR privačiojo sektoriaus investicijų atveju. Bendras vienoje valstybėje narėje ir pagal vieną finansavimo sprendimą privačių ūkio subjektų vykdomų atsekamumo projektų skaičius negali viršyti 8.
3. Kad būtų galima skirti 2 dalyje nurodytą finansinę paramą, visi pagal šį sprendimą bendrai finansuojami projektai turi atitikti Tarybos reglamente (EB) Nr. 1224/2009 (5) ir Įgyvendinimo reglamente (ES) Nr. 404/2011 nustatytus taikomus reikalavimus.
4. Įgyvendinant tokius I priede nurodytus projektus, kaip BG/13/02, susijusį su Omega matuokliais, EL/13/10, susijusį su planšetiniais kompiuteriais, kurie turi būti naudojami tikrinimo tikslais, ir PT/13/08, susijusį su svėrimo įranga, išlaidoms padengti gali būti skiriama 50 % reikalavimus atitinkančių išlaidų sudaranti finansinė parama, laikantis tame priede nustatytų ribų.
4 straipsnis
Automatinė buvimo vietos nustatymo įranga
1. Automatinės buvimo vietos nustatymo įrangos, užtikrinančios nuotolinį žvejybos laivų buvimo vietos stebėjimą žvejybos stebėjimo centre, naudojantis laivų stebėjimo sistema (LSS), įsigijimo ir įrengimo žvejybos laivuose išlaidoms, patirtoms įgyvendinant II priede nurodytus projektus, padengti gali būti skiriama 90 % reikalavimus atitinkančių išlaidų sudaranti finansinė parama, laikantis tame priede nustatytų ribų.
2. Kad būtų galima skirti 1 dalyje nurodytą finansinę paramą už automatinę buvimo vietos nustatymo įrangą, ta įranga turi atitikti Įgyvendinimo reglamente (ES) Nr. 404/2011 nustatytus reikalavimus.
5 straipsnis
Elektroninio duomenų registravimo ir perdavimo sistemos
Išlaidoms, patirtoms įgyvendinant III priede nurodytus projektus ir susijusioms su elektroninio duomenų registravimo ir perdavimo sistemoms (EDRPS) būtinų dalių kūrimu, įsigijimu, diegimu ir technine pagalba, siekiant sudaryti sąlygas EDRPS sistemų sąveikumui valstybėse narėse ir vykdyti įpareigojimą iškrauti visas sužvejotas žuvis („draudimas į jūrą išmesti žuvis“), padengti gali būti skiriama 90 % reikalavimus atitinkančių išlaidų sudaranti finansinė parama, laikantis tame priede nustatytų ribų.
6 straipsnis
Bandomieji projektai
Su naujomis kontrolės technologijomis susijusių V priede nurodytų bandomųjų projektų išlaidoms padengti gali būti skiriama 50 % reikalavimus atitinkančių išlaidų sudaranti finansinė parama, laikantis tame priede nustatytų ribų.
7 straipsnis
Visa didžiausia Sąjungos paramos suma kiekvienai valstybei narei
Visa numatoma kiekvienos valstybės narės išlaidų suma, reikalavimus atitinkanti jos dalis ir visa didžiausia Sąjungos paramos suma kiekvienai valstybei narei yra:
(EUR)
Valstybė narė
Planuojamos nacionalinės žvejybos kontrolės papildomos programos išlaidos
Pagal šį sprendimą atrinktų projektų įgyvendinimo išlaidos
Didžiausias Sąjungos įnašas
Belgija
430 000
280 000
252 000
Bulgarija
35 791
35 791
24 031
Danija
4 195 144
1 251 235
876 285
Estija
400 000
400 000
360 000
Airija
200 000
200 000
180 000
Graikija
228 500
78 500
50 650
Ispanija
2 989 879
1 037 300
769 570
Prancūzija
2 058 585
1 356 145
631 082
Kroatija
267 490
267 490
227 400
Italija
1 850 000
422 000
379 800
Kipras
100 000
100 000
90 000
Latvija
124 038
124 038
111 634
Lietuva
99 919
99 919
89 927
Malta
1 470 510
615 000
553 500
Lenkija
1 487 812
1 389 812
1 090 831
Portugalija
443 954
161 500
143 150
Rumunija
40 000
0
0
Suomija
1 800 000
1 050 000
945 000
Švedija
2 450 000
1 150 000
1 035 000
Jungtinė Karalystė
31 553
25 710
23 140
Iš viso
20 703 175
10 044 440
7 833 000
8 straipsnis
Adresatai
Šis sprendimas skirtas Belgijos Karalystei, Bulgarijos Respublikai, Danijos Karalystei, Estijos Respublikai, Airijai, Graikijos Respublikai, Ispanijos Karalystei, Prancūzijos Respublikai, Kroatijos Respublikai, Italijos Respublikai, Kipro Respublikai, Latvijos Respublikai, Lietuvos Respublikai, Maltos Respublikai, Lenkijos Respublikai, Portugalijos Respublikai, Rumunijai, Suomijos Respublikai, Švedijos Karalystei ir Jungtinei Didžiosios Britanijos ir Šiaurės Airijos Karalystei.
Priimta Briuselyje 2013 m. gruodžio 9 d.

Labels: 2
7
6
12
18
15